钦定古今图书集成/明伦汇编/官常典/第753卷 > 张国纶
## 钦定古今图书集成/明伦汇编/官常典/第753卷 > 张国纶

按《沭阳县志》：“国纶，字言如，邑廪生。英毅豪迈，嗜读书，
深沈有大略。崇祯十六年兵变，国纶令家人远遁，独
居城内，与邑侯刘士璟决策坚守。或有劝其出避者，
国纶曰：‘刘侯于君，其分则臣也，臣不可以去君。吾辈
于刘侯，其分则子也，子不可以去父。使子可以去父，
则臣亦可以去君，刘侯当先我而去矣’。”遂与刘侯同
死城守，其妻郑氏备棺殓如礼，即罄检夫遗产业，托
伯氏管理毕，乃诣柩所，裂帛缢死，同夫归穴。一时人
士咸称节义双全云。